Марко Ганчев
Дневна любов

chitanka.info

Идваше денем при мене жената омъжена.

Идваше весела, не идваше тъжна.

Радваше се, че можела да открадне

от живота любов и то посред пладне.

Но имаше странния навик да пали нощната лампа.

Ставаше светло като на театрална рампа.

Не съм знаел, че действително осветявала драма

с тая лампа жената, и то голяма.

Бяха даже и дневните срещи за нея разкош,

но мечтаеше тя за любовна нощ

и запалената лампа й даваше тая

илюзия, че среднощ е дошла в моята стая.

Може би обществото съвсем не греши,

когато говори за тъмните женски души.

Но ето че понякога се случва, нали,

една нощна лампа да ги осветли…

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.